Goude e santifikad en doa labouret evel micherour evit sevel tiez, e meur a embregerezh eus Kemper. E-keit ha ma oa o labourat e kemere kentelioù noz e skol an arzoù-kaer. Goude e goñje en Aljeria, e oa aet da artizan bener mein, adalek 1960, ha da gizeller adalek 1975. Buan a-walc’h e voe gwelet pegen barrek e oa, ha pegen brav e oa e labour, gant Yves-Pascal Castel, ur beleg eus eskopti Kemper en deus studiet an arz relijiel e Breizh ha savet meur a levr war an danvez-se. Diwar neuze e krogas Guy Pavec da labourat evit un toullad parrezioù, da gempenn kalvarioù pe da zresañ delwennoù mein.